John Schneider

**John Schneider** (folút: **John Richard Schneider III**; Mount Kisco (New York), 8 april 1960), is in Amerikaansk akteur, senarioskriuwer, filmprodusint en sjonger fan mingd Dútsk-Ingelsk-Iersk-Frânsk etnysk komôf. Hy is it bekendst wurden as akteur, mei syn haadrol yn 'e Amerikaanske tillefyzjesearje *[[The Dukes of Hazzard (telefyzjesearje)|The Dukes of Hazzard]]*, en mei syn byrol yn 'e rige *[[Smallville (telefyzjesearje)|Smallville]]*. Dêrnjonken hat er in net ûnfertsjinstlike karriêre opboud as countrysjonger, wêrby't er fjouwer kear in nûmer 1-hit skoarde.

## Libben en karriêre
John Schneider waard yn 1960 berne yn Mount Kisco, yn 'e steat New York. As bern wied er sljocht nei gûcheljen en gûcheltrúks; hy fersoarge syn earste optreden op dat mêd foar freonen en famylje doe't er acht jier wie. Net folle letter liet er him fêstbûn yn in swimbad smite, om Harry Houdini syn ferneamde ûntsnappingsact te rekreëarjen (wat net slagge en wat him thús grutte swierrichheden besoarge doe't syn âldelju derefter kamen). Op syn fjirtjinde ferfear er mei syn mem nei Georgia, dêr't er yn 1977 yn North Springs syn diploma foar de middelbere skoalle helle.

Neitiid sette Schneider útein mei in karriêre as akteur, en hied er û.m. in lyts roltsje yn 'e aksjekomeedzje *[[Smokey and the Bandit]]*. Yn 1979 briek er troch mei de populêre tillefyzjerige *[[The Dukes of Hazzard (telefyzjesearje)|The Dukes of Hazzard]]*, dy't rûn fan 1979 oant 1985. Schneider spile yn dy searje de rol fan 'e blûne Bo Duke, dy't mei syn dûnkerhierrige neef Luke Duke (spile troch Tom Wopat) de korrupte *county*-kommissaris *Boss* Hogg en de net oersnoade *[[sheriff]]* Roscoe P. Coltrane altyd te fluch ôf wie. Dat nivo fan populariteit helle Schneider nea wer. Neitiid spile er jierrenlang lytse roltsjes en gastroltsjes yn searjes as *[[Dr. Quinn, Medicine Woman]]*, **', ''[[JAG (telefyzjesearje)|JAG]]'', ''[[Walker, Texas Ranger]]'' en ''[[Veronica's Closet]]''. Fan [[2001]] oant [[2006]] hied er wer in grutte rol, yn 'e rige ''[[Smallville (telefyzjesearje)|Smallville]]'' (in adaptaasje fan ''[[Superman]]''), as de pleechheit fan Clark Kent. 


Sûnt [[2006]] hied er fierders û.m. in fêste rol as [[porno]]produsint yn 'e searje ''[[Nip/Tuck]]'', en gastrollen yn ''[[Desperate Housewives]]'', **' en *[[Happily Divorced]]*. Njonken syn tillefyzjewurk spile Schneider ek yn in grut ta B-films, en fierders hat er wurksum west as musicalakteur, wêrby't er rollen fertolke yn grutte Broadway-musicals as *[[Chicago (musical)|Chicago]]* en *[[Oklahoma! (musical)|Oklahoma!]]*

Los fan syn aktearkarriêre is Schneider ek al sûnt de jierren tachtich aktyf as countrysjonger, wêrby't er yn 't earstoan fuortborduere op syn súkses as Bo Duke yn *The Dukes of Hazzard*. Hy hat ûnderwilens trettjin albums útbrocht, wêrfan't *A Memory Like You* yn 'e Feriene Steaten it earste plak op 'e country-albumlisten helle. Fjouwer fan syn nûmers wiene sawol yn 'e Feriene Steaten as yn Kanada nûmer 1-hits op 'e countryhitlisten: *I've Been Around Enough to Know* (1984; in *remake* fan Elvis Presley syn hit), *Country Girls* (1985), *What's a Memory Like You (Doing in a Love Like This?)* (1985) en *You're the Last Thing I Needed Tonight* (1986). Oare grutte hits fan him wiene *It's Now or Never*, *At the Sound of the Tone* en *Love, You Ain't Seen the Last of Me*.

Op it persoanlike flak is Schneider in *born-again*-kristen wurden ûnder ynfloed fan Johnny Cash en dy syn frou June Carter Cash, by wa't er in hoartsje ynwenne hat. Sûnt 2008 is er teffens aktyf as bisterjochte-aktivist, nei't er it boek *Thanking the Monkey: Rethinking the Way We Treat Animals*, fan publisiste Karen Dawn lêzen hie. Schneider wie fan 1983 oant 1986 troud mei de eardere *Miss America* Tawny Little, en wertroude op 11 july 1993 mei syn hjoeddeistige frou Elly Castle, mei wa't er trije bern hat: syn biologyske dochter Karis (1996), en de beide bern út Castle har eardere houlik, har dochter Leah en har soan Chasen.

## Diskografy (albums)

* 1981 – *Now or Never*
* 1981 – *White Christmas*
* 1982 – *Quiet Man*
* 1983 – *If You Believe*
* 1984 – *Too Good to Stop Now*
* 1985 – *Tryin' to Outrun the Wind*
* 1985 – *A Memory Like You*
* 1986 – *Take the Long Way Home*
* 1987 – *You Ain't Seen the Last of Me*
* 1987 – *Greatest Hits*
* 1996 – * Worth the Wait*
* 2009 – *John's Acoustic Christmas*
* 2010 – *The Promise*

## Keppelings om utens
*  Offisjele webside fan John Schneider
*  Folsleine filmografy fan John Schneider yn 'e ''Internet Movie Database'' (IMDb)